钦定古今图书集成/理学汇编/文学典/第059卷 > 卢肇
## 钦定古今图书集成/理学汇编/文学典/第059卷 > 卢肇

按《江西通志》：“卢肇，字子发，宜春人。儿时见宜春令卢
萼，奇之，曰：‘子异日当有闻’。肇于是益力于学，举会昌
二年乡试，入京献书。侍郎王起，时知贡举，遂以名荐，
擢进士第一，授潼关防御判官。初，肇之未举也，李德
裕谪州长史，殊遇肇。后肇应进士，德裕复入相，见肇
至，喜曰：‘吾喜为金榜得状元矣’。”遂魁天下。为判官，虽
受裕知己，绝无倚附。久之，使相卢商、太尉裴休、左仆
射卢简求先后奏辟从事。稍迁著作郎，除仓部员外
郎，充集贤院学士，进朝散大夫，持节歙州诸军事。肇
于是观日月之运，察盈虚之理，审黄钟，窥碧落，仿司
马迁、张衡之书，广相如、子云之奏，为《海潮赋》，且叙其
词以献。赋成上之，诏褒谕，宣付史馆。移镇宣、池二州，
迁吉州刺史。所著有《文标集》。子文秀，咸通中进士，为
长安令，有声。官至弘文馆学士。